Skont rapporti fil-BBC, persuna nqatlet wara li kienet involuta f'ħabta bil-cable car li kienet fiha fir-Repubblika Ċeka. L-inċident seħħ fil-muntanja Jested. Filwaqt li ġie kkonfermat li l-persuna li tilfet ħajjitha kienet waħidha fil-cable car, huwa maħsub li l-vittma hija gwida tat-tours. Kelliem għas-servizzi tas-salvataġġ tar-Repubblika Ċeka, Michael Georgiev, qal lil stazzjon tat-televiżjoni tal-pajjiż li kabina waħda waqgħet waqt li kienet nieżla mill-muntanja, u li kien hemm persuna waħda ġewwa li tilfet ħajjitha wara l-inċident. Skont ir-rapport fil-BBC, is-sistema tal-cable cars tuża żewġ kabini, u kull kabina titħaddem minn persuna awtorizzata. Georgiev żied jgħid li "l-kabina l-oħra baqgħet f'postha, u l-15-il persuna li kien hemm fiha ġew evakwati, u ma sofrew l-ebda ġrieħi". Fil-BBC intqal ukoll li nfetħet investigazzjoni dwar x'wassal għal dan l-inċident.